Lumisateet alkavat keskiviikkoiltana Turussa noin kello 20. Sadealue liikkuu niin, että sen viimeiset sateet saadaan Itä-Suomessa perjantai-iltana.

Katso videolta sääennuste tälle päivälle. foreca

48 tuntia on sekä vuonna 1982 julkaistun toimintaelokuvan nimi että yhtenäisten lumisateiden mahdollinen kesto Suomessa keskiviikon ja perjantain välillä.

Matalapaineen tuomasta lumisaderintama leviää Ruotsista Turkuun keskiviikkoiltana noin kello 20 tai hieman sen jälkeen. Rintama liikkuu verkkaisesti kuin sote-uudistus ja saavuttaa pääkaupunkiseudun puolenyön kieppeillä.

– Lumisade sakenee pikku hiljaa yön aikana ja aamuyöllä lunta saadaan aika reippaasti, Ilmatieteen laitoksen päivystävä meteorologi Nina Karusto kertoo.

– Aamuruuhkan aikaan on edelleen sakeaa lumisadetta. Pahimmillaan sitä tulee Uudellamaalla, Karusto jatkaa.

Yön ja aamun aikana suurimmat sateet sijoittuvat akselin Turku–Riihimäki eteläpuolelle.

Siihen se jämähtää

Lumisaderintaman nopeus on niin hidas, että sadetta saadaan yhteen pisteeseen noin vuorokauden verran. Turussa sateet loppuvat torstai-iltana, pääkaupunkiseudulla valkoista putoilee koko torstain aina iltaan tai alkuyöhön saakka.

– Siihen voi kyllä jäädä perään pientä hitustelua, Karusto toteaa.

Suurimmat sateet osuvat torstain aikana etelärannikolle, tarkemmin sanottuna pääkaupunkiseudulle ja Lohjalle. Päivän aikana lunta tulee ennusteen mukaan noin 20 sentin verran.

– Riihimäen ja Lahden korkeudella on jo epävarmuutta, Karusto kertoo.

Alkuviikolla annetut ennusteet kertoivat, että sade tulisi pääkaupunkiseudulla osittain vetenä. Nyt näyttää kuitenkin siltä, että nesteen olomuoto pysyy lumena koko sadepäivän ajan.

– Päivällä voi tulla märempää lunta hetken, mutta kyllä se pääasiassa on kuitenkin lunta. Lämpötila saattaa käydä aamun ja aamupäivän aikana nollan tietämillä, mutta yölla ja iltapäivällä se on pelkkää lunta.

Aiempien ennusteiden mukaan laaja lumisaderintama ulottuisi Keski-Suomeen saakka. Nyt näyttää kuitenkin siltä, että Uudenmaan, Varsinais-Suomen ja myöhemmin illalla myös Kymenlaakson ulkopuolella sateet jäävät vähäisiksi.

– Idässä lunta tulee noin 10–15 senttiä.

Sateiden pohjoisrintama ulottuu kyllä Jyväskylään saakka, mutta siellä sade on heikkoa.

Lumisaderintaman viimeiset sateet saadaan ennusteiden mukaan perjantaipäivänä Savonlinnan tienoilla.

– Melkein kaksi vuorokautta se voisi kestää, Karusto sanoo.

Tuuli voimistuu

Matalapaine tuo lumisadealueelle myös tavallista voimakkaampia tuulia. Vuodenvaihteen Aapeli-myrskyn lukemista ei kuitenkaan puhuta: Karuston mukaan navakimmat tuulet ovat puuskissa luokkaa 15 metriä sekunnissa. Tuuli voimistuu torstai-iltapäivänä maan eteläosassa mainittuihin lukemiin.

– Niiden ei varsinaisesti pitäisi vahinkoa aiheuttaa, mutta iholla se tuntuu, etenkin kun pohjoisempana tulee pakkaslunta, Karusto sanoo.

Kaiken kaikkiaan torstain säätuotantoa voidaan pitää eteläisen Suomen osalta talven voimakkaimpana lumimyräkkänä.

– Ainakin lumimäärällisesti, Karusto tarkentaa.